Kokoomusvaikuttajat arvioivat: Vapaavuori saattaa haastaa Orpon puoluekokouksessa lupaamalla kaataa maakuntahallinnon – Vapaavuori kiistää aikomuksen Aamulehdelle

Jan Vapaavuoren kaltainen kokenut ja suosittu poliitikko ei julkaise pitkiä blogikirjoituksia ilman vakaata harkintaa. Juristi Vapaavuori päätti tiistaina kirjoituksensa arvoitukselliseen lauseeseen: "Maakuntauudistushan kaatuu vielä kevään aikana, eikä maakuntavaaleja koskaan järjestetä!" Kokenut poliitikko ei laita arvovaltaansa peliin, ellei hänellä ole konkreettista suunnitelmaa tai visiota siitä, miten hänen sanansa käytännössä toteutuvat. Aamulehti kysyi torstaina merkittäviltä kokoomuksen taustavaikuttajilta, minkä ajatuksen Vapaavuoren sanavalinnat mahdollisesti kätkevät taaksensa. Kokoomuksen ylintä vallankäyttöä tuntevien lähteiden arvio on, että Vapaavuori saattaa pyrkiä kokoomuksen puheenjohtajaksi kesäkuun puoluekokouksessa. –Kuvio on identtinen kevääseen 2016 verrattuna. Elina Lepomäki polkee miinoja ja nakertaa puolueen puheenjohtajan uskottavuutta. Hjallis Harkimo touhuaa taustalla, ja Susanna Koski on mukana hämmentämässä. Pian mukaan tullee Ville Rydman . Menossa on systemaattinen kampanja puheenjohtajan aseman heikentämiseksi. Lepomäen ulostulon jälkeen monet kansanedustajat olivat hiljaa, vaikka heillä olisi ollut tilaisuus asettua julkisesti Petteri Orpon tueksi, arvioi merkittävä kokoomusvaikuttaja. Lepomäki haastoi Stubbin ennen Orpoa Keväällä 2016 Lepomäen ehdokkuus ja Harkimon ehdokkuusharkinta heikensivät puheenjohtaja Alexander Stubbin asemaa niin paljon, että Orpo saattoi lopulta ilmoittaa haastavansa tämän. Tämän kevään kokoomuksen sisäisestä asetelmasta tekee kiinnostavan se, että eduskunnan on tarkoitus äänestää maakuntauudistukseen liittyvästä lainsäädännöstä vielä juhannuksen alla. Kokoomuksen puoluekokous järjestetään 8.–10. kesäkuuta Turussa. Vapaavuori voisi rakentaa puheenjohtajakampanjansa sen varaan, että hänen valintansa takaisi kokoomuslaisten laajasti vieroksuman maakuntauudistuksen kaatumisen. Toinen merkittävä kokoomusvaikuttaja kertoo niin ikään miettivänsä nyt, aikooko Vapaavuori haastaa Orpon. Hän pitää sitä mahdollisena. Kolmas sisäpiiriläinen tulkitsee Vapaavuoren blogikirjoitusta siten, että Helsingin pormestari yrittää tehdä sanoistaan itseään toteuttavan ennusteen. –Hän tavoittelee sitä, että kun riittävän räväkästi ja isolla paineella painaa päälle, riittävän moni kokoomuksen ryhmän jäsen irtautuisi sote-mallista. Päättelin, että kirjoituksen uhon tavoitteena on saada ensin aikaan särö ja sitten murtuma kokoomuksen eduskuntaryhmässä, kokoomuksen sisäpiiriläinen toteaa. Yksi haastatelluista arvioi, että Vapaavuori harkitsee parhaillaan sitä, pyrkiikö hän ensisijaisesti seuraavaksi pääministeriksi vai tasavallan presidentiksi. –Hän liehittelee ajatuksella, että kokoomuslaiset haluaisivat puheenjohtajaksi maakuntahallinnon vastustajan. Mutta jos haluaa presidentiksi, tarvitsee tukea maakuntien äänestäjiltä, kokoomusvaikuttaja pohtii ja kiteyttää vallitsevan asetelman niin, että kokoomuksessa on oraalla valtataistelu. Jan Vapaavuori: "Poliittisilla toimijoilla voi olla muitakin motiiveja kuin pyrkiä itse johonkin" Aamulehti kysyi puheenjohtajaehdokkuudesta torstaina Vapaavuorelta itseltään. Hän vastaa, ettei missään olosuhteissa asetu nyt ehdolle. –Ymmärrän logiikan, mutta toivon, että joku uskoisi siihen, että poliittisilla toimijoilla voi olla muitakin motiiveja kuin pyrkiä itse johonkin. Tässä pyrin puolustamaan pääkaupunkia ja suurten suomalaisten kaupunkien kykyä tehdä järkevää elinvoimapolitiikkaa ja segregaation vastaista politiikkaa. Nämä asiat ovat täysin riippumattomia mistään henkilökohtaisista pyrkimyksistä. Minulla on hyvä duuni, jossa viihdyn älyttömän hyvin. En katsele mihinkään sivuille enkä eteen tai taakse, Vapaavuori sanoo. Vapaavuori kertoo, että hän pyrkii kaatamaan maakuntauudistuksen vaikuttamalla julkiseen keskusteluun ja sitä kautta politiikan sisältöön. –Minulla ei ole siihen [puheenjohtajuuteen] liittyviä ajatuksia, Vapaavuori tuumaa. Vapaavuorella on ollut kannatusta puheenjohtajaksi Jos Vapaavuori kaikesta huolimatta ilmoittautuisi puheenjohtajaehdokkaaksi, se tapahtuisi todennäköisesti maalis–huhtikuun aikana, viimeistään heti vapun jälkeen. Orpo julkisti puheenjohtajaehdokkuutensa 4. toukokuuta eli hieman yli kuukausi ennen kesäkuun 2016 puoluekokousta. Euroopan investointipankin varapääjohtaja Vapaavuorella olisi ollut kaksi vuotta sitten vahvaa kannatusta kokoomuksen johtoon, mutta hän ei asettunut ehdolle. Lännen Media lähetti huhtikuussa 2016 kyselyn 1 190 kokoomusvaikuttajalle, joista 722 osallistui kyselyyn. Vastausprosentti oli yli 60. Vapaavuori oli kokoomusvaikuttajien keskuudessa silloin Orpoa suositumpi vaihtoehto puolueen puheenjohtajaksi. Puheenjohtaja Stubb sai kyselyssä suurimman tuen (29,29 prosenttia kannatuksesta), mutta Vapaavuori (28,29 %) oli henkilökohtaisen suosion määrässä lähes tasoissa Stubbin kanssa. Silloinen sisäministeri Orpo jäi kolmanneksi 22,71 prosentin kannatuksella. Kyselyssä 55,7 prosenttia kokoomuslaisista toivoi Vapaavuoren voittavan Stubbin, jos näiden välillä olisi ollut kaksintaisteluasetelma. Kaksintaisteluasetelmassa Orpo–Stubb prosentit olivat Orpon eduksi 54,9–45,1. ( Aamulehti 3.5.2016 ) Vapaavuori ei kaksi vuotta sitten asettunut ehdolle kokoomuksen puheenjohtajaksi. Hän teki paluun kotimaan politiikkaan viime huhtikuun kuntavaaleissa. Orpo voitti Stubbin 11. kesäkuuta 2016 äänestyksen toisella kierroksella äänin 441,4–361. Prosentit olivat Lappeenrannan puoluekokouksessa Orpon hyväksi 55,0–45,0. Äänestyksen lopputuloksen ja kyselytuloksen välillä oli lopulta eroa vain 0,1 prosenttiyksikköä.